tartuNLP/wikipedia-smugri-20251201 huggingface dataset:
Ioane Petritsi

Ioane Petritsi () oli georgialainen 1000- tai 1100-luvun uusplatonilainen filosofi. Hänet tunnetaan parhaiten Prokloksen käännöksistään, joihin hän laati laajan kommentaarin. Myöhemmissä lähteissä häneen viitataan myös nimellä Ioane Tšimtšimeli (). 
Petritsin elämästä ei ole säilynyt luotettavia tietoja, lukuun ottamatta epäsuoria viittauksia hänen omissa teoksissaan ja 1700-luvun georgialaisen tutkimuksen tuottamia muutamia yksityiskohtia. Hänen kerrotaan syntyneen aatelisperheeseen Samtskhen maakunnassa ja saaneen koulutuksensa Konstantinopolissa Mikael Pselloksen ja Johannes Italoksen ohjauksessa. Italoksen tuomion jälkeen hän vaikuttaa paenneen georgialaiseen Batškovon luostariin Bulgariassa. Tästä hän sai epiteettinsä Petritsi. Hän käänsi useita pääosin uusplatonilaisia filosofisia teoksia yrittäessään sovittaa antiikin ideoita yhteen kristinuskon keskeisen viestin kanssa. Hänen laaja-alaiset filosofiset näkemyksensä aiheuttivat konfliktin hänen ja Georgian patristisen ortodoksian välille, kunnes kuningas Davit IV vakiinnutti lopulta hänen asemansa Gelatin akatemiassa. Hän käänsi Aristotelesta, Proklosta, Nemesiosta, Hermeias Aleksandrialaista, osia Raamatusta, hagiografiaa ja joitakin muita teoksia. Hänen harvoista omaperäisistä teoksistaan merkittävimmäksi nousee laaja Prokloksen ja uusplatonismin kommentaari. Hän laati kuitenkin myös askeettista ja mystistä runoutta sekä hymnejä.
Petritsillä oli sekä filosofiallaan että kirjoitustyylillään pitkäaikainen vaikutus georgialaiseen filosofiseen ajatteluun ja kirjallisuuteen, joka nousi aiempaa huomattavammaksi 1700-luvulla uudistusmielisen oppineen katolikos Anton I:n aikana.
Gustave Kahn

Gustave Kahn (21. joulukuuta 1859 – 5. syyskuuta 1936) oli ranskalainen runoilija ja taidekriitikko. 
Kahn väitti keksineensä termin "vers libre" (vapaa säe); hän oli joka tapauksessa sen ensimmäisiä eurooppalaisia puolestapuhujia. Hänen merkittävimpiä töitään ovat mm. "Les Palais nomades", 1887, "Domaine de fée", 1895, ja "Le Livre d'images", 1897. Kahn vaikutti myös liikkeen historiaan kirjallaan "Symbolistes et décadents" 1902.
Kahn oli myös julkisuudessa esiintyvä intellektuelli, joka kirjoitti romaaneja, näytelmiä ja taidearvosteluja. Hänellä oli merkittävä rooli monessa aikakausjulkaisussa, kuten "La Vogue", "La Revue Indépendante", "La Revue Blanche" ja "Le Mercure de France". Hän oli myös taidekriitikko ja -keräilijä, joka seurasi maalauksen ja kuvanveiston kehitystä kuolemaansa saakka.
Charles Loeffler sävelsi yksinlauluja useiden Kahnin runojen pohjalta. 
Les Paons
Se penchant vers les dahlias,
Des paons cabraient des rosaces lunaires,
L'assouplissement des branches vénère
Son pâle visage aux mourants dahlias.
 Elle écoute au loin les brèves musiques
 Nuit claire aux ramures d'accords,
 Et la lassitude a bercé son corps
 Au rythme odorant des pures musiques.
 Les paons ont dressé la rampe ocellée
 Pour la descente de ses yeux vers le tapis
 De choses et de sens
 Qui va vers l'horizon, parure vermiculée
 De son corps alangui.
 En l'âme se tapit
 le flou désir molli de récits et d'encens."
Rocko’s Modern Life

Rocko's Modern Life on yhdysvaltalainen Daytime Emmyllä palkittu animaatiosarja, jonka loi Joe Murray. Sarjasta tuotettiin yhteensä 52 jaksoa, jotka keskittyivät vallabi kenguruun Rockoon ja hänen elämäänsä O-Townissa. Jaksot esitettiin vuosien 1993–1996 aikana. Ohjelman tuotantoyhtiöinä toimivat pääasiassa Joe Murray Productions ja Nickelodeon Studios, sekä satunnaisesti Games Productions.
Suomessa sarjaa esitettiin maksullisella Nickelodeon-kanavalla.
Videopelit.
Viacom New Media julkaisi yhden sarjaan perustuvan pelin Super Nintendolle 31. joulukuuta 1994. Lisäksi Rocko esiintyy Nicktoonsin pelisarjan pelissä , mikä julkaistiin Yhdysvalloissa 23. lokakuuta 2007.
Sillikalat

Sillikalat (Clupeiformes) on viuhkaeväisten kalojen lahko, jossa on yli neljäsataa lajia, jotka jaetaan 84 sukuun ja 11 heimoon.
Joukossa on sekä meri-, murto- että makeanveden lajeja, eniten merilajeja. Useimmat syövät planktonia.
Sillikaloihin kuuluu merkittäviä ruokakaloja, kuten silli, silakka, sardelli ja kilohaili.
Yrjö Kajava

Yrjö Henrik Kajava, entinen "Nylund" () oli suomalainen lääkäri, anatomi, rotututkija ja antropologi. Hän toimi anatomian ylimääräisenä professorina Helsingin yliopistossa vuodesta 1921 ja professorina alkaen vuodesta 1924. Hän oli myös varsin kiinnostunut rotututkimuksista. 
Yrjö Kajavan vanhemmat olivat suutari Karl Henrik Nylund ja Amalia Helminen. Hän pääsi ylioppilaaksi 1904 Hämeenlinnan lyseosta ja valmistui Helsingin yliopistosta lääketieteen kandidaatiksi 1908 ja lääketieteen lisensiaatiksi ja tohtoriksi 1914. Kajava oli naimisissa vuodesta 1912 Fanny Leonarda Borisovin kanssa. 
Kajava oli Helsingin yliopiston mikroskopillisen anatomian dosenttina vuodesta 1914 ja anatomian dosenttina vuodesta 1920. Hän toimi ennen professoriksi tuloaan muun muassa Humaliston keuhkotautisairaalan lääkärinä ja Savitaipaleen kunnanlääkärinä. Lisäksi Kajava oli kylpylaitoslääkärinä Runnilla kesinä 1919–1924 ja Heinolassa vuodesta 1925 alkaen. Hän omisti ja johti Helsingissä toiminutta Horus-nimistä fysikaalista laitosta. Kajava julkaisi lukuisen määrän lääketieteellisiä tutkielmia, oppikirjoja ja kirjoitelmia ja. hänen opastuksellaan kirjoitettiin kahdeksan väitöskirjaa. Ennen kuolemaansa Kajava suunnitteli vielä koko Suomea käsittänyttä antropologista teosta. Hän oli jo tätä varten tehnyt yli 11 000 henkeä käsittäviä antropologisia mittauksia Lapissa ja Länsi-Suomessa ja aikoi jatkaa mittauksia kesällä 1929. Kajava toimi Helsingin yliopiston anatomian laitoksen johtajana. Laitos sai käyttöönsä uuden rakennuksen syksyllä 1928 ja rakennuksen vihkiäisjuhlaan Kajava laati laajan kuvauksen antropologian historiasta Suomessa. 
Kajava oli Helsingin yliopiston ylioppilaskunnan puheenjohtajana 1916–1917, Turun suomalaista yliopistoa valmistelleen tieteellisen lautakunnan jäsenenä 1919, lääkintöhallituksen edustajana "Kordelinin rahasto urheilun ja terveyden edistämiseksi Suomessa"-nimisen säätiön hallinnossa vuodesta 1920 sekä valtion tieteellisen keskuslautakunnan jäsenenä vuodesta 1922 alkaen. Suomalaisen Tiedeakatemian hallituksen jäsenenä Kajava oli vuodesta 1924 ja akatemian puheenjohtajana 1928. Hän oli 1912–1913 ja 1915–1916 Duodecim-seuran sihteerinä ja myöhemmin sen varapuheenjohtajana sekä vuonna 1928 Duodecimin puheenjohtajana. Kajava kuului lisäksi jäsenenä useihin kotimaisiin ja ulkomaisiin tieteellisiin seuroihin.
Hänen väitetään tutkineen teloittuja punavankeja Hennalan vankileirillä 1918. 
Yrjö Kajava kirjoitti vuonna 1926: ”Vasta kaikkia näitä monia eri ominaisuuksia (pään ja kehon mittasuhteet, tukan ja silmien väri) vertailemalla voidaan muodostaa käsitys siitä ideaalityypistä, joka on luonteenomainen jollekin kansanrodulle tai ideaalityypille.” 
Kajavan nimellä kulkee myös anatomis-fysiologinen hierontamenetelmä, kajava-terapia.
Rothesayn herttua James

Rothesayn herttua James voi tarkoittaa kahta nuorena kuollutta Skotlannin kruununprinssiä:
Maitokalat

Maitokalat (Gonorynchiformes) on viuhkaeväisten kalojen lahko, joka käsittää noin 35 lajia neljässä heimossa. Joukossa on sekä meri-, murto- että makeanveden lajeja.
Tunnetuin laji on Indopasifisella merialueella elävä maitokala ("Chanos chanos"), joka muodostaa oman heimonsa. Maitokala voi kasvaa puolitoista metriä pitkäksi ja se on merkittävä ruokakala, jota myös kasvatetaan osissa Kaakkois-Aasiaa. Toinen samoilla merialueilla elävä laji on kuonokala ("Gonorynchus gonorynchus"). Korvakalojen heimo puolestaan käsittää 24 lajia Afrikan makeista vesistä.
Lahkon fossileja tunnetaan liitukaudelta alkaen.
Thomas Grandi

Thomas Grandi (s. 27. joulukuuta 1972 Bolzano, Italia) on entinen kanadalainen alppihiihtäjä. Hän oli erikoistunut tekniikkalajeihin (suurpujotteluun ja pujotteluun).
Grandi aloitti kilpailemisen alppihiihdon maailmancupissa kaudella 1992–1993. Hän sijoittui ensimmäistä kertaa kymmenen parhaan joukkoon sijoituttuaan joulukuussa 1996 Alta Badian suurpujottelussa kymmenenneksi. Kaudella 1997–1998 Grandi sijoittui Park Cityssä suurpujottelun kolmannelle sijalle.
Grandi voitti joulukuussa 2004 kaksi suurpujotteluosakilpailua, Alta Badiassa ja Flachaussa. Palkintokorokesijoituksia hänellä on maailmancupissa yhteensä yhdeksän.
Vuoden 2002 talviolympialaisissa Grandi sijoittui suurpujottelussa 12. sijalle ja pujottelussa 16. sijalle. Hän osallistui myös vuoden 2006 talviolympialaisiin sijoittuen suurpujottelussa 10. sijalle ja pujottelussa 9. sijalle.
Grandi lopetti uransa maailmancup-tasolla keväällä 2007, mutta hän teki paluun maailmancupiin kaudelle 2008–2009. Hän kuitenkin lopetti uransa saman kauden jälkeen keväällä 2009. Grandin vaimo on hiihtäjä Sara Renner. Parilla on Aria-niminen tytär.
Vaalimaanjoki

Vaalimaanjoki eli Koskelanjoki () on Suomessa Etelä-Karjalan Luumäellä sekä Kymenlaakson Miehikkälässä ja Virolahdessa virtaava 45 kilometriä pitkä joki, joka muodostaa lähes koko Vaalimaanjoen vesistön 56 kilometriä pitkän pääuoman. Joki laskee Suomenlahteen Venäjän Viipurin piirissä.
Joen kulku.
Joki alkaa Nokanojan ja Ruostesuonojan yhtymäkohdassa Luumäen Nokkalan peltoaukealla. Nokanoja saa alkunsa viiden kilometrin päässä Luotosenjärvestä. Joki ylittää heti Miehikkälän kuntarajan ja virtaa aluksi yli viisi kilometriä suoraan etelää kohti. Alkuosuus tapahtuu Muurolan peltojen keskellä ja päättyy Haukkavuoren kalliojyrkänteen ja tekojärven välissä. Joen metsätaival tapahtuu syväksi kaivetussa kaivannossa, jonka vieren on rakennettu puolimatkassa tekolampia. Pekkolassa joki kohtaa pienen peltomaa-alueen, mutta jatkaa sitten mäkisessä metsämaastossa Takamaan metsien läpi etelä-kaakkoon päin. Viiden kilometrin päässä se saapuu Hauhiaan. Siellä joki levenee järvimäiseksi uomaksi, jota ympäröivät peltomaat. Hurttalassa joki tekee käännöksen ja laskee Piilonkoskessa Tyllinjärveen. Vesireitti jatkaa Taipaleenjärven, Välijärven ja Savanjärven kautta Savikkalaan. Vaalimaanjoen viimeinen osuus Suomessa tapahtuu virtaamalla leveän peltomaalaakson halki. Joen leveys vaihtelee matkalla ja joesta tulee parin kilometrin matkalla Virolahden ja Miehikkälän välinen kuntaraja. Joki alittaa Vaalimaalla ensin valtatien E18 ja sitten seututien 170. Sitten joki muodostaa parin kilometrin matkalla valtakunnan rajan. Rajalta on enää kilometrin verran Suomenlahteen. Venäjällä jokea kutsutaan Koskelanjoeksi .
Joen padot.
Vaalimaanjoki on ollut kokonaan suljettu kahdella padolla: Reinikkalankosken järjestelypadolla ja Mattilan Myllykosken padolla. Reinikkalankoskeen on valmistunut kalatie, joka mahdollistaa vaelluskalojen nousun. Patoja pääuomassa on jäljellä kuusi kappaletta, mylly-, saha- tai vesivoimalaitoksia joessa on ollut yhdeksän. Myllyrakennuksia on jäljellä kolme. Mattilankosken mylly on edellä mainituista myllyistä tällä hetkellä ainoa yhä toimintakunnossa oleva vesilaitos alkuperäisine mylly- ja sahakoneistoineen. Mattilan­kosken säännöstely­pato on korvattu kiinteäharjaisella kalannousuaukolla varustetulla pohjapadolla mikä mahdollistaa vaelluskalojen nousun aina Savankoskelle saakka.
Luontoarvoja.
Joen keskijuoksulla sijaitsee vesistöalueen suurin järvi Tyllinjärvi, joka kuuluu Natura 2000 alueisiin. Joki tarjoaa virkistysmahdollisuuksia, muun muassa melontaa ja muuta luontomatkailua.
Vaalimaanjoen vesistö.
Vaalimaanjoen vesistön valuma-alueen pinta-ala on 244,96 neliökilometriä, josta 238,56 neliökilometriä kuuluu Suomelle ja 6,4 neliökilometriä Venäjälle. Suomenpuolisen valuma-alueen järvisyys on 3,07 %. Vesistön valuma-alue on noin 40 kilometriä pitkä ja suurimmillaan 10 kilometriä leveä. Valuma-alueen pohjoisosat ylettyvät Etelä-Karjalaan Luumäen puolelle, mutta muualla se pysyy Kymenlaaksossa. Valuma-alue kuuluu keskijuoksulla Miehikkälään ja alajuoksulla Virolahteen. Venäjän puoli kuuluu Viipurin piirin Tienhaaran kuntaan.
Soconusco

Soconusco (myös asteekkien kielellä Xoconochco) on Meksikon etelärajalla sijaitseva Tyynenmeren ja Sierra Madre de Chiapasin vuoriston välinen kapea kaistale. Soconusco on Ciapasin osavaltion eteläosassa Ulapa- ja Suchiatejokien välissä. Soconuscon alue on tunnettu siitä, että sieltä on tehty varhaisia Mesoamerikan kulttuurin syntyä valaisevia löytöjä ajalta noin 1950 eaa. – 500 eaa. Soconuscon varhaisia intiaanikulttuureja kutsutaan yhteisnimellä Mokaya. Asteekkien aikana Soconusco tuotti ketsaalin sulkia ja kaakaota. Meksiko ja Guatemala kisitelivät alueesta 1800-luvulla, ennen kuin maat sopivat rajasta vuonna 1882. 
Taajamia.
Acacoyagua, Acapetahua, Cacahoatán, Escuintla, Escuintla, Frontera Hidalgo, Huehuetán, Huixtla, Mazatán, Mazatán, Metapa, Pueblo Nuevo Comaltitlán, Ciudad Hidalgo, Ciudad Hidalgo, Tapachula, Tuxtla Chico, Unión Juárez ja Tuzantán.
Berliinin juutalaismuseo

Berliinin juutalaismuseo () on berliiniläinen museo, jossa esitellään saksanjuutalaisten 2 000-vuotista historiaa. Se on kuuluisa erikoisesta arkkitehtuuristaan.
Berliinin ensimmäinen juutalaismuseo perustettiin Oranienburger Straßen varrelle vuonna 1933, mutta natsihallinto sulki sen vuonna 1938. Ajatus uudelleen perustamisesta syntyi vuonna 1971, ja neljä vuotta myöhemmin perustettiin kannattajayhdistys ajamaan uutta museota silloiseen Länsi-Berliiniin. Berliinin museo avasi juutalaisen osaston vuonna 1978. Vuonna 1999 Berliinin juutalaiselle museolle myönnettiin oikeudet toimia itsenäisenä laitoksena. Daniel Libeskindin suunnittelema rakennus valmistui vuonna 1999 ja avattiin virallisesti vuonna 2001.
Museon johtajana toimi vuosina 1997–2014 berliiniläissyntyinen professori W. Michael Blumenthal, joka toimi Jimmy Carterin presidenttikaudella Yhdysvaltain valtiovarainministerinä. Hänen jälkeensä johtajaksi valittiin judaistiikan professori Peter Schäfer.
Daraa

Daraa (, suomeksi vanhassa muodossa myös Deraa) on kaupunki Kaakkois-Syyriassa, lähellä Jordanian rajaa. Daraa on Dar'an maakunnan pääkaupunki. Vuonna 2004 kaupungissa oli 97 969 asukasta.
Maantiede.
Daraa sijaitsee historiallisen Hawranin alueella Syyrian lounaisosassa noin 10 kilometriä maan Jordanian vastaisesta rajasta pohjoiseen ja noin 106 kilometriä maan pääkaupungista Damaskoksesta etelään. Alue on paikallisen basalttivyöhykkeen ja aavikon rajaa.
Historia.
Daraan vaha kreikkalainen nimi on Edrei. Edrei esiintyy esimerkiksi Vanhassa testamentissa ja jotkin tutkijat ovat yhdistäneet kaupungin myös muinaisen Egyptin Amarna-kirjeissä mainittuun Adurin kaupunkiin. Kaupunki on ollut historiallisen Hauranin alueen keskus ja paikallisen maaseudun markkinapaikka. Historiallisesti se on tunnettu etenkin viinistä ja ruokaöljystä. Aikanaan alueesta sotivat Damaskoksen ja Israelin kuninkaat. Assyrialaiset valtasivat sen vuonna 732 eaa. ja seleukidien hallitsija Antiokhos III vuonna 218 eaa. Seleukidien jälkeen sitä hallitsivat nabatealaiset ja edelleen roomalaiset. Vuonna 106 kaupunki liitettiin roomalaiseen Arabian provinssiin. Kristinuskon leviämisen jälkeen kaupungista tuli Arabian hiippakunnan keskus. 
Vuosina 613–614 kaupungin ryöstivät tuolloin Bysantin valtakuntaa vastaan sotivat persialaiset. Islamilaisen myyttisen historiankirjoituksen mukaan Muhammadin Medinasta karkottama juutalainen Nadir-heimo olisi asettunut kaupunkiin hidžran yhteydessä. Arabit valloittivat Daraan 600-luvun alkupuoliskolla, Muslimien perimätiedon mukaan he saivat ratkaisevan voittonsa Bysantin valtakunnasta jättiläismäisessä Jarmukin taistelussa kaupungin lähettyvillä vuonna 636. Taistelun historiallisuutta ei kyetty varmuudella todentamaan. 
Joissakin lähteissä kalifi Jazid I:n sanotaan syntyneen Daraassa. Qarmatialaiset surmasivat kaupungin asukkaat kapinointiensa aikana vuonna 906. Egyptin mamelukkien ja osmanien valtakausilla kaupunki kuului Damaskoksen maakuntaan ja se oli yksi tärkeistä pysähdyspaikoista muslimien pyhiinvaellusreitillä. Osmanien valtakaudella kaupunkiin vedettiin lopulta myös rautatie, joka liitti sen Damaskokseen, Ammaniin ja Medinaan. Britit valtasivat kaupungin ensimmäisessä maailmansodassa 28. syyskuuta 1918.
Daraa on sittemmin ollut osa itsenäistä Syyriaa. 1900-luvun loppupuoliskolla maan hallinto pyrki kehittämään alueen maataloutta poistattamalla esimerkiksi sitä hankaloittavia alueen runsaita laavakiviä. Maaliskuussa 2011 kaupungissa puhkesi arabikevääseen liitettyjä Bašar al-Assadin hallinnon vastaisia mielenosoituksia turvallisuusjoukkojen pidätettyä graffiteja tehneitä teinejä. Hallituksen joukot yrittivät tukahduttaa mielenosoituksia väkivaltaisesti, mutta ne levisiät muuallekin maahan. Daraata onkin pidetty Syyrian sisällissodan alkupaikkana. Syyrian kapinalliset valtasivat aluksi Daraan, mutta hallituksen joukot valtasivat sen takaisin taistelujen jälkeen heinäkuussa 2018. Syyrian kapinalliset valtasivat jälleen Daraan ja koko Daraan maakunnan joulukuun alussa 2024.
Väestö.
Syyrian vuoden 2004 väestönlaskennan mukaan Daraan asukasluku oli 97 969. Sen asukkaiden valtaosa on sunnimuslimeja.
Annika Viilo

Annika Viilo (o.s. "Heino", s. 12. marraskuuta 1965) on suomalainen suunnistaja ja moninkertainen MM-mitalisti.
Viilo osallistui MM-kilpailuihin ensimmäisen kerran Ranskan Gerardmerissä vuonna 1987, jolloin hän toi Suomen naisten viestijoukkueen maaliin neljäntenä. Ensimmäisen arvokisamitalinsa hän sai Ruotsissa Skövden MM-kisoissa vuonna 1989 suunnistettuaan kolmannen osuuden Suomen pronssia saaneessa viestijoukkueessa. Henkilökohtaisessa kilpailussa hän oli 11:s.
Yhdysvaltojen West Pointin MM-kilpailuissa vuonna 1993 Viilo saavutti hopeaa normaalimatkalla hävittyään vajaat kaksi minuuttia Marita Skogumille. Viestissä hän suunnisti kolmannen osuuden Suomen joukkueessa, joka sijoittui alun perin kolmanneksi, mutta nousi hopealle, kun toiseksi sijoittunut Norja hylättiin Torunn Fosslin jäätyä kiinni dopingista.
Viilo suunnisti ankkuriosuuden Saksan Detmoldin vuoden 1995 MM-kilpailuissa, joissa Suomen joukkue voitti viestin maailmanmestaruuden runsaan puolentoista minuutin erolla Ruotsiin. Normaalimatkalla hän sijoittui 43:nneksi.
Viilo päätti arvokisauransa vuoden 2001 Tampereen MM-kisojen pikamatkan 19. sijaan. Uransa jälkeen hän on toiminut liikunnan ja terveystiedon opettajana Tampereen Kansainvälisessä koulussa. Viilo on jatkanut kilpailemista myös senioriurheilijana. Vuosina 2011 ja 2012 hän oli yli 45-vuotiaiden naisten sarjoissa Suomen ranking-kärjessä.
Viilo on kilpaillut senioriurheilijana myös yleisurheilussa. Muun muassa 18.11.2017 Viilo juoksi N50-sarjan 3000 metrin halli-SE:n Ruotsin Örebrossa. Uusi SE-aika on 11.02,87.
Crystle Stewart

Crystle Danae Stewart (s. 20. syyskuuta 1981) on yhdysvaltalainen missi. Hän voitti vuoden 2008 Miss USA:n tittelin voitettuaan aiemmin Miss Texas USA:n. 
Miss USA -voitto toi Stewartille paikan Miss Universum 2008 -kilpailussa, jossa hän sijoittui kymmenen parhaan joukkoon.
Hilary Cruz

Hilary Carol Cruz (s. 4. joulukuuta 1988) on yhdysvaltalainen missi. Hän voitti Miss Universe Organizationin järjestämän Miss Teen USA -kilpailun vuonna 2007. Kyseistä voittoa edelsi Miss Colorado Teen USA:n titteli samana vuonna.
Cruz on hankkinut kokemusta myös näyttelijänä.
Puutarhatonttu

Puutarhatonttu tai pihatonttu on puutarhakoristeena käytettävä tonttua esittävä veistos. Tontut ovat yleensä 30–75 cm:n korkuisia ja keraamisia tai muovisia. Puutarhatontut ovat alkujaan keskieurooppalainen, erityisesti saksalainen ilmiö.
Saksalainen taiteilija Ottmar Hörl on käyttänyt puutarhatonttuja aiheenaan. Yksi näyttelyä varten tehdyistä 700 tontusta herätti poliisit tutkimaan, rikkoiko se natsitervehdyksen kieltävää lakia, koska se oli kuvattu käsi ojossa. Hörlin mukaan kyse on ironian keinoin esitetystä kritiikistä. Syytettä ei kuitenkaan nostettu.
Tonttuja on käytetty politiikan välineenä 1870-luvulla Saksassa protestina Otto von Bismarckille. DDR:ssä ne olivat pikkuporvarillisen leimansa vuoksi alkuun kiellettyjä. Australian keskuspankin portaille Sydneyyn liimattiin 1.8.2000 noin 150 tonttua.
Ranskassa vaikuttaa "Puutarhatonttujen vapautusrintama" ("Front de Liberation des Nains de Jardins") -niminen liike, joka "vapauttaa" tonttuja eli varastelee niitä ihmisten pihoilta ja vie metsään.
Laivaonnettomuus Suezin kanavassa keväällä 2021 korona-aikana aiheutti Britanniassa huutavan tonttupulan. Ihmiset viihtyivät kotona ja kunnostivat puutarhojaan, mutta tonttuja ei tullut maahan tavalliseen tapaan.
Historia.
Ensimmäisinä tonttujen valmistajana pidetään Philipp Griebeliä ja August Heissneriä, jotka Gräfenrodan kylässä Thüringenissä Saksassa valmistivat niitä savesta. Niiden valmistaminen yleistyi vasta 1800-luvun loppupuolella. 
Griebel perusti oman tehtaansa vuonna 1874. Hänen jälkeläisensä jatkavat yhä perheyritystä, jossa tonttuja valmistetaan, mutta teollinen halpatuonti on vallannut suurimmat markkinat. 
August Heissnerin 1872 perustama tehdas Gräfenrodassa, Thüringenissä valmistaa myös edelleen puutarhatonttuja alkuperäisillä menetelmillä käsityönä.
Saksassa tonttuja arvellaan olevan 25 miljoonaa.
Puutarhatonttujen vapautusrintama

Puutarhatonttujen vapautusrintama on Ranskassa vaikuttava liike, joka näpistelee perinteisiä keskieurooppalaisia pihakoristeita puutarhatonttuja ja vie niitä metsään. Varastetun tontun tilalle jätetään lappu, jossa lukee "Liberté, égalité, fraternité" (). Järjestö on perustettu 1996 Alençonissa Ornessa Ranskassa.
Samanlaista toimintaa on sittemmin harjoitettu muun muassa Yhdysvalloissa Alabaman Helena-nimisessä kaupungissa, missä asukkaat löysivät metsästä tonttuja. Suomessa löytyi keväällä 2009 autiotalosta 71 puutarhatonttua, joita poliisi epäilee puutarhatonttujen vapautusrintaman varastamiksi.
Fastback

Fastback on auton korimalli, joka muotoilultaan muistuttaa liftbackia. Ero on siinä, että fastback-mallisessa autossa katto laskee perään saakka muodostamatta kuitenkaan kulmaa takaikkunan kanssa.
Suomen kielessä fastbackista puhutaan usein viistoperänä.
Alfonso Losa

Alfonso Losa (s. 20. huhtikuuta 1971 Kiel, Schleswig-Holstein) on saksalainen näyttelijä ja laulaja. Hänet tunnetaan lähinnä Carlos Garcian roolista televisiosarjassa "Marienhof".
Näyttelijäntöidensä ohessa Losa on julkaissut singlen "Too Late" (2001).
Brigitte Lin

Brigitte Lin Ching-hsia (; s. 3. marraskuuta 1954) on taiwanilainen näyttelijä. Hän on esiintynyt 1970-luvun alusta saakka lukuisissa taiwanilaisissa ja hongkongilaisissa elokuvissa. 
Taipeissa syntynyt Lin voitti vuonna 1990 Golden Horsen.
Raatikainen

Raatikainen on suomalainen sukunimi.
Tunnettuja suomalaisia Raatikaisia:
Andreja Mali

Andreja Mali (s. 17. marraskuuta 1977 Ljubljana) on entinen slovenialainen ampumahiihtäjä ja maastohiihtäjä.
Maastohiihto.
Mali aloitti urheilemisen maastohiihdossa ja osallistui ensimmäiseen maailmancup-kisaansa joulukuussa 1995 Davosissa. Parhaimmillaan hän on yltänyt henkilökohtaisesti arvokilpailuissa seitsemänneksi Salt Lake Cityn olympialaisten 2002 sprintissä. Lisäksi hän oli viestissä yhdeksäs. MM-kilpailuissa hänen paras sijoitus on niin ikään sprintissä hiihdetty kahdeskymmenes sija Val di Fiemmessä 2003. Maailmancupissa hän on ollut palkintosijalla kolme kertaa; kaikki ovat tulleet sprinttikisoista. Hän on sijoittunut lisäksi sprintticupissa yhdeksänneksi kaudella 1998–1999.
Ampumahiihto.
Ampumahiihdossa Mali osallistui ensimmäisen kerran maailmancupiin Hochfilzenissä 2001 ja arvokisoihin Hanti-Mansijskin MM-kilpailuissa 2003. Hän hiihti Ruhpoldingin MM-kilpailuissa 2012 avausosuuden Slovenian sekaviestijoukkueessa, joka sai hopeaa. Seuraavana vuonna Slovenia oli viides. Lisäksi hän on yltänyt viisi kertaa kymmenen parhaan joukkoon arvokisojen naisten viestissä: vuosien 2004, 2005 ja 2007 MM-kilpailuissa sekä olympialaisissa Torinossa 2006 ja Vancouverissa 2010. Paras sijoitus näistä tuli Anterselvassa 2007, jossa joukkue oli neljäs. Henkilökohtaisesti paras on pikakilpailun kahdeksas sija Kontiolahdella 2015. Normaalimatkalla hän oli neljästoista Oberhofissa 2004. Maailmancupissa hänen toistaiseksi paras sijoituksensa on neljäs tila yhteislähdössä Anterselvassa kaudella 2002–2003.
Mali lopetti uransa joulukuussa 2016.
Jack LaLanne

Francois Henri "Jack" LaLanne (26. syyskuuta 1914 – 23. tammikuuta 2011 Morro Bay, Kalifornia) oli yhdysvaltalainen liikunnan ja terveellisen elämän puolestapuhuja. Hän ylsi itse huomattaviin saavutuksiin muun muassa uimarina. Lisäksi hän oli asiantuntijana televisiossa juontaen vuosina 1951–1985 omaa "The Jack LaLanne Show’taan".
LaLanne esiintyi elokuvissa ja vieraili muun muassa "Simpsoneissa". Hän sai vuonna 2002 tähden Hollywood Walk of Famelle. Hän kuoli kotonaan Kaliforniassa tammikuussa 2011.
Issat

Issat (somaliksi: ciise) ovat somaliheimo, joka asuu Djiboutissa. Issat ovat ainoa somaliheimo, jonka pääosa asuu Somalian ulkopuolella. Issoja asuu myös Awdalin alueella Pohjois-Somaliassa ja Shinilessä Somalian itsehallintoalueella Etiopiassa. He puhuvat somalia.
Historia.
Klaanin perinteinen johtaja on kuningas ugaas. Hänet on kruunattu Zeilan kaupungissa Pohjois-Somalian alueella. Kuninkaalla ei ole pysyvää hovia, vaan hän matkustaa klaaninsa alueella niin Etiopiassa kuin Djiboutissakin. Issat hallitsevat Djiboutin poliittista elämää. Djiboutin molemmat tähänastiset presidentit ovat olleet issoja.
Auguste Belloc

Auguste Belloc (1800 Montrabe – 1867 Pariisi) oli ranskalainen valokuvauksen kehittäjä ja valokuvaaja, joka oli tunnettu eroottisista töistään.
Belloc syntyi vuonna 1800. Hän kävi Pariisissa Lycee Louis-le-Grand -koulua. Hänen myöhemmästä opiskelustaan ei ole tietoa. Koulussa hänen koulutoverinaan oli Humbert de Molard joka oli myös valokuvauksen edelläkävijä. He olivat Bellocin hyviä ystäviä vielä kouluaikojen jälkeenkin, mikä johtui yhteisestä kiinnostuksesta valokuvaukseen. He olivat molemmat myös myöhemmin "Société Française de Photographie" -seuran perustajajäseniä.
Bellocin varhaiset työt olivat miniatyyrejä ja akvarelleja, mutta hän siirtyi pian valokuvaukseen. Vuonna 1845 Belloc kiinnostui prosessista, jossa käytettiin kollodiumia märkälevyillä. Hän oli kiinnostunut tekniikan mahdollistamista yksityiskohtaisista valokuvista. Hänen tutkimuksensa oli rinnakkaista englantilaisen Frederick Scott Archerin kanssa. Kun Archer julkaisi menetelmän vuonna 1851, Belloc nimesi sen Archerin mukaan ().
Belloc oli vuoteen 1851 mennessä perustanut oman studion Pariisiin Boulevard Montmartrelle. Hän kuvasi siellä muoto- ja alastonkuvia sekä antoi oppitunteja märkälevytekniikasta ja dagerrotypiasta. Hän osallistui töillän myös vuonna 1851 järjestettyyn Lontoon maailmannäyttelyyn Kristallipalatsissa.
Belloc teki yhteistyötä taidemaalari ja valokuvaaja Alexandra Clauselin kanssa joka oli kehittänyt lakkaa ölijymaalauksia varten. He paransivat yhdessä vuonna 1851 vahapäälystystekniikkaa jolla päällystettiin suolapaperikuvia jotta niihin saataisiin kiiltoa.
Vuonna 1853 Belloc julkaisi omakustannekirjan "Traité théorique et pratique de la photographie sur collodion : suivi d'éléments de chimie et d'optique appliqués à cet art" (käännetty englanniksi: "A Theoretical and Practical Treatise on Collo- dion-Process Photography"). Hän muutti studionsa vuonna 1854 Rue de Lancry -kadulle ja kehitti siellä valokuvien painotekniikkaa.
Aiheesta muualla.
Abdourahman Waberi

Abdourahman A. Waberi (s. 20. heinäkuuta 1965 Djibouti, Ranskan Somalimaa) on pääasiassa Ranskassa asuva kirjailija, esseisti ja runoilija.
Abdourahman Waberi on kansallisuudeltaan somali. Hän muutti vuonna 1985 Ranskaan opiskelemaan englanninkielistä kirjallisuutta ja teki väitöskirjansa somalialaisesta kirjailija Nuruddin Farahista. Waberi on kirjoittanut kirjallisuusarvosteluja Le Monde Diplomatique -lehdelle. Hän on ollut jäsenenä saksalaisen Lettre Ulysses Award -palkinnon tuomaristossa vuosina 2003 ja 2004. Hänen teoksiaan ovat julkaisseet kustannusyhtiöt Editions Le Serpent à plumes, Gallimard ja JC Lattès. 
Lisäksi Waberi on toiminut englannin kielen opettajana Caenissa, jossa hän on asunut pääasiallisesti vuodesta 1985 lähtien. Hän on saanut useita palkintoja, kuten Stefan-Georg-Preisin vuonna 2006 ja Grand Prix Littéraire de l’Afrique noiren vuonna 1996. Vuonna 1998 Waberi palkittiin Prix biennal Mandat pour la libertéllä, jonka myöntää Ranskan Pen-klubi. Ranskalainen kirjallisuuslehti Lire valitsi hänet 2005 yhdeksi ”50:stä tulevaisuuden kirjailijasta”.
Talvikauden 2006–2007 Waberi asui Berliinissä DAAD:n vieraana. Hän on parhaillaan Donald and Susan Newhouse Center Humanities -stipendiaattina Wellesley Collegessa Yhdysvalloissa. Hänen teoksiaan on käännetty yli kymmenelle kielelle. Vuonna 2007 Waberi osallistui Stock Exchange of Visions -hankkeeseen.
Cyril Dessel

Cyril Dessel (s. 29. marraskuuta 1974 Rive-de-Gier, Ranska) on ranskalainen maantiepyöräilijä, joka kilpaili ammattilaisena vuosina 2000–2011. 
Dessel aloitti ammattilaisuransa Jean Delatour -tallissa vuonna 2000, jolloin hän voitti Grand Prix Ostenfenster -kilpailun. Kaudet 2003–2004 hän edusti Phonak Hearing Systems -joukkuetta ja vuosina 2005–2011 Ag2r-tallia.
Dessel sijoittui vuoden 2006 Ranskan ympäriajon kymmenennellä etapilla toiseksi irtiottokumppaninsa Juan Miguel Mercadon jälkeen saaden sekä kokonaiskilpailun johtajan maillot jaune- että mäkikilpailun johtajan maillot à pois -paidan haltuunsa yhden etapin ajaksi. Hän sijoittui kokonaiskilpailussa lopulta kuudenneksi sen jälkeen kun Floyd Landis oli hylätty doping-käryn vuoksi. Samana vuonna Dessel voitti lisäksi Välimeren ajon kokonaiskilpailun ja neljännen etapin sekä Tour de l'Ain -kilpailun kokonais- ja pistekilpailun sekä ensimmäisen etapin. 
Vuonna 2008 Dessel voitti Dunkerquen neljän päivän ajon viidennen ja Katalonian ympäriajon toisen osuuden. Dauphiné Libéréssä hän voitti neljännen etapin ja sijoittui kokonaiskilpailussa kuudenneksi. Ranskan ympäriajossa hän sijoittui Pyreneillä ajetulla yhdeksännellä etapilla kolmanneksi ja voitti Alpeilla ajetun 16. etapin oltuaan loppukirissä paras neljän miehen kärkiryhmästä.
Mohamed Sayyed Tantawi

Mohammed Sayyed Tantawi (; 28. lokakuuta 1928 – 10. maaliskuuta 2010) oli sunnimuslimeihin kuulunut egyptiläinen uskonnollinen auktoriteetti. Hän oli Al-Azharin moskeijan suurimaami, joka samalla toimi Al-Azharin yliopiston johdossa. Vuonna 1986 Tantawi sai nimityksen Egyptin suurmuftiksi. Hän tuomitsi julkisuudessa itsemurhaterrorismin, joka on aiheuttanut länsimaisen islamkuvan muuttumisen kielteisemmäksi. Hän myös korosti, että naisen sukupuolielinten silpominen ei ole islamiin kuuluva tapa.
Jubba Airways

Jubba Airways on somalialainen lentoyhtiö. Se on perustettu vuonna 1998 ja sen pääkonttorit sijaitsevat Dubaissa ja Mogadishussa. Yhtiö perustettiin Calgaryssa.
Jubba Airways lentää Arabiemiirikuntiin, Djiboutiin, Saudi-Arabiaan ja Somaliaan.
Laivasto.
Heinäkuussa 2016:
Sweden Rock Festival

Sweden Rock Festival on vuosittainen Norjessa, Sölvesborgissa järjestettävä rock- ja metallimusiikkiin keskittyvä festivaali. Se on järjestetty vuodesta 1992 ja nykyisessä muodossaan vuodesta 1999.
Ensimmäisenä vuonnaan festivaali oli nimeltään "Sommarfestivalen" ja se järjestettiin Olofströmin kunnassa. Seuraavan viiden vuoden ajan festivaali järjestettiin Karlshamnissa nimellä "Karlshamn Rock festival". Vuonna 1998 festivaali siirtyi nykyiselle paikalleen Sölvesborgiin. Vuodesta 2007 eteenpäin festivaali on kestänyt neljä päivää, joiden aikana on esiintynyt noin 70 yhtyettä. Esiintymässä on lähinnä hardrock- ja heavymetal-yhtyeitä menneiltä vuosikymmeniltä. 
Festivaaleilla on esiintynyt useita tunnettuja rockyhtyeitä ja -artisteja, kuten Aerosmith, Judas Priest, Mötley Crüe, Dio, Bruce Dickinson, Yngwie Malmsteen, Twisted Sister, Europe, Deep Purple, Accept, Motörhead, Lynyrd Skynyrd, Scorpions, Porcupine Tree, Alice Cooper, Testament, Uriah Heep ja W.A.S.P..
Vuosina 2020 ja 2021 festivaalia ei voitu järjestää koronapandemian vuoksi.
CentOS

CentOS (lyhenne sanoista Community Enterprise Operating System) on vapaa ja avoin Linux-jakelu.
CentOS Linux oli alun perin Red Hatin kaupalliseen Red Hat Enterprise Linux (RHEL) -käyttöjärjestelmän perustuva jakelupaketti, joka pyrkii toiminnalliseen yhteensopivuuteen sen kanssa.
CentOS oli itsenäinen jakelu, kunnes Red Hat osti sen 2014. 
Joulukuussa 2020 projekti ilmoitti että RHEL 8:n klooniksi kehitetyn CentOS Linux 8:n päivitykset loppuvat vuoden 2021 lopussa.
CentOS Stream on syyskuussa 2019 esitelty versio, joka on "ylävirtaan" RHEL-jakelusta.
Red Hatin ilmoitettua CentOS Streamin korvaavan CentOS:n ja sen roolin muuttumisesta on perustettu vaihtoehtoisia klooneja CentOS:lle kuten Rocky Linux ja AlmaLinux (ennen Lenix).
RHEL on aikaisemmin käyttänyt Fedora-jakelua ylävirtana. Jatkossa sekä RHEL- että Rocky Linux hakevat päivityksiä CentOS Streamistä, jolloin CentOS Streamiin tehdyt päivitykset päätyvät useammille käyttäjille.
Yleiskatsaus.
Rocky McGaugh ja Gregory Kurtzer perustivat CentOS:n vuonna 2004.
Sen tarkoituksena oli tarjota yritystason käyttöjärjestelmästä maksuton versio.
Red Hat julkaisee Red Hat Enterprise Linuxin lähdekoodin GNU GPL -lisenssillä, mutta binääriversiot ovat maksullisia. CentOS-projektin kehittäjät kääntävät RHEL:n lähde-RPM-paketeista maksuttoman uudelleenjakelun. Red Hatin logo ei kuitenkaan saa näkyä uudelleenjakelussa, eikä siinä saa viitata Red Hatiin tavaramerkillisistä syistä. Näin vältetään sekaannukset kaupallisen RHEL:n ja maksuttoman CentOS:n välillä. Red Hatiin viitataankin nimellä PNAELV (Prominent North American Enterprise Linux Vendor).
Red Hat on osallisena CentOS:n kehittämisessä. 
CentOS käyttää RPM-paketinhallintaa, jonka pääasiallisena paketinhallintaohjelmana on komentorivikäyttöinen yum. Graafisessa tilassa paketinhallintaohjelmana voidaan käyttää Red Hatin kehittämää up2date-ohjelmaa. Virallisten RPM-pakettien lisäksi on myös mahdollista käyttää Red Hatin tekemiä RPM-paketteja, sillä CentOS on täysin binääriyhteensopiva Red Hat Enterprise Linuxin kanssa. Paketit eroavat lähinnä kuvitusten, kuten logojen osalta.
Versiot.
Aiemman CentOSin sijaan jatkossa julkaisut ovat CentOS Streamin versioita ja julkaisutapa on muuttunut.
CentOS perustui Red Hat Enterprise Linuxiin ja oli siitä "alavirtaan". CentOS Streamin versioista tulee Red Hat Enterprise Linux -versioita, ja on "ylävirtaan". Ylävirrassa olevassa jakelussa tehdyt muutokset päätyvät alavirtaan viiveellä testauksen jälkeen. Fedora Linux on ylävirrassa CentOS Streamiin nähden.
Vanhat versiot.
CentOS:a pyritään kehittämään samaan tahtiin kuin Red Hat Enterprise Linuxia. Versionumeroinnin osalta ne ovat hyvin samanlaisia.
Stadskanaal

Stadskanaal on kunta ja kaupunki Alankomaissa Groningenin provinssissa. Asukkaita kunnassa on 33 774 (1.2.2008) ja väestötiheys on 287/km². Kunnan pinta-ala on 119,96 neliökilometriä, josta vettä on 2,11 km². Kunnan keskustaajama on samanniminen kuin kuntakin. Asukkaita keskustaajamassa on noin 20 000.
Asutuskeskukset.
Alteveer, Barlage, Blekslage, Braamberg, Ceresdorp, Höchte, Holte, Horsten, Kopstukken, Mussel, Musselkanaal, Onstwedde, Oomsberg, Smeerling, Stadskanaal, Sterenborg, Tange, Ter Maarsch, Ter Wupping, Veenhuizen, Vledderhuizen, Vledderveen, Vosseberg, Wessinghuizen.
Lady in Black

”Lady in Black” on brittiläisen rockyhtye Uriah Heepin kappale, joka julkaistiin vuonna 1971 "Salisbury"-albumilla sekä erikseen singlenä. Kappale koostuu ainoastaan kahdesta soinnusta ja kertoo tarinan mustiin pukeutuneen naisen kohtaamisesta.
Kappaleen on säveltänyt ja sanoittanut kosketinsoittaja-kitaristi Ken Hensley, joka myös laulaa kappaleen. Hensley sai inspiraation kappaleeseen nähtyään ikkunasta mustiin pukeutuneen naispuolisen henkilön:
"En koskaan tavannut naista, en koskaan saanut tietää kuka hän oli, mutta hän auttoi luomaan laulun."
”Lady in Black” oli hitti muutamissa Euroopan maissa jo vuonna 1971 (Suomessa 1972). Vuonna 1977 kappale julkaistiin uudelleen, jolloin se nousi suuren suosioon Keski-Euroopassa. Esimerkiksi Saksan liittotasavallassa kappale oli sijalla viisi. Sen ansiosta yhtye saavutti maassa Golden Lion -palkinnon.
Singlen b-puolena oli vuosien 1971 ja 1977 julkaisuissa kappale ”Simon the Bullet Freak”, joka ei sisältynyt alkuperäiselle "Salisbury"-albumille. Vuoden 1981 julkaisussa b-puolena oli toinen klassikko ”Easy Livin'”.
Yksinkertaisen tarinansa vuoksi ”Lady in Blackiä” on käytetty jopa englannin kielen opetukseen Euroopan maissa.
Muita versioita.
Kappaleesta on tehty useita cover-versioita. Suomalaisen käännöskappaleen ”Nainen tummissa” esitti ensimmäisenä Lemon-yhtye vuonna 1972. Suomenkielisen tekstin teki Vexi Salmi. Vuonna 1987 lastenmusiikkia esittänyt yhtye Jam Jam esitti kappaleesta käännösversion nimeltä ”Kummajainen”. 
Vuonna 2006 saksalainen Gregorian julkaisi oman kuorosovitetun versionsa. Lisäksi espanjalainen folk metal -yhtye Mägo de Oz on tehnyt kappaleesta käännösversion nimeltä ”Dama Negra” ja romanialainen yhtye Iris on levyttänyt kappaleen nimellä ”Doamna in negru”. Myös suomalainen folk metal -yhtye Ensiferum on tehnyt coverin kappaleesta.
Kappaleet.
A-puoli
B-puoli
Myös ”Bird of Prey” on ollut tiettyjen maiden painosten b-puolena.
Grand Palais

Grand Palais on suuri lasista rakennettu näyttelyhalli, joka rakennettiin vuoden 1900 Pariisin maailmannäyttelyyn.
Rakennus oli suljettuna 12 vuotta laajojen entistämistöiden vuoksi yhden katon lasipaneeleista pudottua vuonna 1993. Grand Palais avattiin uudelleen lauantaina 24. syyskuuta 2005.
The CBS Radio Mystery Theater

The CBS Radio Mystery Theater (CBSRMT, vaihtoehtoisesti pelkkä Mystery Theater) oli vuosina 1974–1982 lähetetty radiokuunnelmasarja, jonka kunnianhimoisena pyrkimyksenä oli esittää radion kultakauden (–1962) tyyppistä ohjelmistoa. Sarjan luoja oli Himan Brown, joka tunnettiin muun muassa Inner Sanctumin ja monien muiden jo 1930-luvulla esitettyjen radiosarjojen tuottajana. Sarjan ensimmäinen jakso lähetettiin 6. tammikuuta 1974 ja viimeinen 31. joulukuuta 1982. Sarjaa lähettiin CBS:n radioverkkoon kuuluvien asemien kautta.
Sarjaa lähetettiin päivittäin ja yksittäinen jakso oli kestoltaan 60 minuuttia, mukaan lukien uutiset ja mainokset. Tyypillinen lähetysviikko koostui 3–4 uudesta jaksosta, loppujen ollessa uusintoja. Kaikkiaan jaksojen ensiesityksiä oli 1399 ja lähetyksiä 2969.
Sarjan isäntänä toimi helmikuuhun 1982 asti näyttelijä E. G. Marshall, jonka jälkeen tehtävä siirtyi Tammy Grimesille.
Alkuperäiskäsikirjoitusten lisäksi sarja sisälsi useiden klassisten tarinoiden dramatisointeja. Kirjailijanimistä mainittakoon muun muassa Edgar Allan Poe, O. Henry, Mark Twain, Ambrose Bierce ja Charles Dickens.
Näyttelijät.
Sarjassa esiintyi useita sekä valkokankaalta, että radiosta tunnettuja näyttelijöitä. Tunnetuimpiin vakionäyttelijöihin kuuluivat Fred Gwynne, Mercedes McCambridge, Norman Rose, Joan Hackett, Morgan Fairchild, Mason Adams, Keir Dullea, John Lithgow, Tony Roberts ja Howard Da Silva. Vierailevista näyttelijöistä mainittakoon Casey Kasem, Margaret Hamilton, Paul Hecht, Kim Hunter, Agnes Moorehead, Jerry Orbach, Theo Bikel, Marian Seldes, Jerry Stiller, Roy Thinnes, Mandy Patinkin ja 12-vuotias Sarah Jessica Parker.
Palkinnot.
Vuonna 1975 CBSRMT voitti arvostetun Peabody-palkinnon. Vuonna 1979 tuottaja Himan Brown sai San Francisco State Universityn myöntämän Broadcast Preceptor Awardin. Vuonna 1990 CBSRMT pääsi Radio Hall of Fameen.
Kirjat.
1978 julkaistiin kirja, johon oli sovitettu kolme sarjan alkuperäiskäsikirjoitusta novellimuotoon.
Sam Dannin kirjoittama jakso "Children of Death" toimi pohjana saman kirjailijan vuonna 1979 julkaistulle romaanille "The Third Body". Myös jakso "Goodbye Carl Erich" julkaistiin romaanina 1985.
Vuonna 1999 McFarland &amp; Company, Inc julkaisi Gordon Paytonin ja Martin Grams Jr.:n kirjan "The CBS Radio Mystery Theater", joka sisälsi sarjan historiikin ja jakso-oppaan.
2006 Stahl Consolidated Manufacturing Corporation julkaisi kirjan "The CBS Radio Mystery Theater as an Educational Degree", joka käsitteli sarjan käyttöä opetuksen apuvälineenä.
Tim Russert

Timothy John Russert Jr. (7. toukokuuta 1950 – 13. kesäkuuta 2008) oli yhdysvaltalainen toimittaja, joka juonsi NBC-televisiokanavan ajankohtaisohjelmaa "Meet the Press" sekä CNBC/MSNBC-kanavan viikonloppuohjelmaa "Tim Russert". Hän myös toimi yhtenä juontajana NBC:n Yhdysvaltain presidentinvaalien tulosseurantailloissa.
Russertin juontamaa "Meet the Press" -ohjelmaa lähetettiin myös CNBC Europe -kanavalla, joka on katseltavissa useimmissa suomalaisissa kaapelitalouksissa.
Russert kuoli kesäkuussa 2008 sydänkohtaukseen.
Robert Fernier

Robert Fernier (26. heinäkuuta 1895 – 27. toukokuuta 1977) oli ranskalainen taidemaalari ja Ornansin Musée Courbet'n perustaja.
Fernier oli myös kunnialegioonan upseeri.
Merkittäviä teoksia:
Louise Abbéma

Louise Abbéma (30. lokakuuta 1853 Etampes Ranska – 1927 Pariisi) oli ranskalainen taidemaalari ja kuvanveistäjä. Hän teki sisustusmaalauksia useisiin rakennuksiin.
Abbéma aloitti maalaamisen jo teini-ikäisenä, ja hänen opettajiaan olivat ajan maineikkaat nimet, kuten Charles Joshua Chaplin, Jean-Jacques Henner ja Carolus-Duran. Hän sai huomiota työnsä ansiosta ensimmäisen kerran 17-vuotiaana, jolloin hän maalasi muotokuvan Sarah Bernhardtista, elinikäisestä ystävästään ja kuten monet uskovat, rakastetustaan.
Hän maalasi muotokuvia muistakin ajan merkkihenkilöistä ja maalasi myös paneeleja ja muraaleja Pariisin kaupungintaloon, joka on nykyisin Pariisin ooppera, moniin teattereihin, kuten "Theatre Sarah Bernhardt", ja kuvernöörin palatsiin Dakariin Senegaliin. 
Hän piti säännöllisesti näyttelyjä Pariisin salongissa, jossa hän 1881 sai paneeleista kunnianmaininnan. Abbéma oli niitä naistaiteilijoita, joiden töitä oli näytteillä Naisten talossa Chicagon maailmannäyttelyssä 1893. Näyttelyssä oli esillä myös Abbéman veistämä Sarah Bernhardtin rintakuva.
Abbéma erikoistui öljyvärein maalattuihin muotokuviin ja akvarelleihin, ja monissa hän töissään oli vaikutteita kiinalaisilta ja japanilaisilta taiteilijoilta, samoin aikalaistaiteilijoilta, kuten Édouard Manet. Hän maalasi teoksiinsa usein kukkia. Hänen parhainaan pidetään maalauksia "Vuodenajat", Huhtikuun aamu, "Kukkien keskellä", "Talvi" ja Brasilian keisari Don Pedron, Ferdinand de Lesseps'n ja Charles Garnierin muotokuvia. 
Abbéma oli myös taitava graafikko, kuvanveistäjä ja muotoilija, ja hän myös kirjoitti. Hän avusti säännöllisesti taidelehtiä "Gazette des Beaux-Arts" ja "L’Art".
Abbémalle myönnettiin monia kunnianosoituksia, kuten Ranskan kolmannen tasavallan virallinen taiteilija. Hän sai pronssimitalin vuoden 1900 maailmannäyttelyssä, ja 1906 hänet kutsuttiin Kunnialegioonan jäseneksi.
Hänen työnsä ovat nousseet uudelleen suosioon 1900-luvun lopulla, kun viime vuosisatojen naistaiteilijat ovat alkaneet saada kriitikoiden ja taidehistorioitsijoiden huomiota.
Cross River

Cross River on yksi Nigerian 36 osavaltiosta. Se sijaitsee maan kaakkoisosassa, Kamerunin vastaisella rajalla. Sen pinta-ala on 20 156 neliökilometriä. Vuonna 2006 Cross Riverissa oli 2 889 000 asukasta. Tärkeimmät kielet ovat ejagham ja efik. Etnisten ryhmien välillä on ollut jännitteitä. 
Cross Riverin pääkaupunki on Calabar.
Cross Riverin tärkein elinkeino on maatalous. Myös kalastusta harjoitetaan.
Palmanova

Palmanova on kaupunki Pohjois-Italiassa, Friuli-Venezia Giulian alueella Udinen maakunnassa. Se sijaitsee lähellä Slovenian rajaa. Kaupungin väkiluku on runsaat 5 000. 
Palmanova on tunnettu ympyräasemakaavastaan, ja yhdessä Haminan kanssa se on yksi harvoista ympyräkaavaisista kaupungeista. Disney-käsikirjoittaja Rodolfo Cimino oli syntynyt Palmanovassa.
Delta (osavaltio)

Delta on yksi Nigerian 36 osavaltiosta. Se sijaitsee maan eteläosassa, Nigerjoen suistossa, josta se on saanut nimensäkin. Osavaltio rajoittuu pohjoisessa Edon, idässä Anambran, kaakossa Riversin ja etelässä Bayelsan osavaltioon. Lännessä sitä rajaa Alantin valtameri (Benininlahti) ja luoteessa Ondon osavaltio. Idässä ja etelässä osavaltio rajoittuu luonnonmaantieteellisesti Nigerjoen alajuoksuun ja deltaan. Osavaltio on perustettu vuonna 1991 aiemman Bendelin osavaltion eteläosasta. Deltan osavaltion pinta-ala on 16 986 neliökilometriä.
Vuonna 2006 Deltan osavaltiossa asui noin 4 100 000 asukasta. Vuoden 2020 väkilukuarvio oli 5 416 738. 
Osavaltion pääkaupunki on Asaba.
Delta on Nigerian öljyntuotantoaluetta. Alueen kannattavinta yksityistä liiketoimintaa on raakaöljyn varastaminen valtion omistamista öljyputkista, ja näiden varastettujen öljyvarojen hallinta on suoraan ja epäsuorasti useiden levottomuuksien syynä.
Thoas (Taurian kuningas)

Thoas () oli kreikkalaisessa mytologiassa Borystheneen poika ja Taurien Khersonesoksella eli Krimin niemimaalla asuneiden taurien kuningas, jonka valtakunnassa palvottiin Artemista.
Taurien keskuudessa oli julma tapa uhrata Artemiille kaikki valtakuntansa rannikolle ajautuneet muukalaiset. Ifigeneia oli kuitenkin välttynyt tältä kohtalolta, ja Artemis oli asettanut hänet temppeliinsä papittareksi. Kun Orestes ja Pylades astuivat maihin rannikolla ja heidät olisi pitänyt uhrata temppelissä, Ifigeneia tunnisti veljensä ja vapautti kaksikon. Kaikki kolme pakenivat meren yli mukanaan Artemiin puinen patsas. Nämä tapahtumat ovat aiheena Euripideen näytelmässä "Ifigeneia taurien mailla".
Tuulet veivät pakenijat saarelle Khryseen, Apollonin papin luo. Tämä aikoi ensin palauttaa heidän Thoaalle, mutta kun tämä sai tietään olevansa Oresteen velipuoli, hän surmasi Thoaan ja päästi vieraansa jatkamaan matkaansa patsas mukanaan.
Miodrag Pavlović

Miodrag Pavlović (; 28. marraskuuta 1928 Novi Sad – 17. elokuuta 2014 Tuttlingen, Saksa) oli serbialainen runoilija. Hän syntyi Novi Sadissa ja opiskeli lääketiedettä Belgradissa.
Pavlović julkaisi ensimmäisen runokokoelmansa vuonna 1952. Hän toimi kirjoitustyönsä ohessa teatterin ja kustantamon johdossa. Hän oli kahdesti ehdolla Nobelin kirjallisuuspalkinnon saajaksi.
Pavlović voitti Makedoniassa Strugan runoiltojen kultaseppeleen. Hänestä tehtiin vuonna 1985 Serbian tiede- ja taideakatemian jäsen.
Pavlović kuoli 85-vuotiaana 17. elokuuta 2014 Saksan Tuttlingenin kaupungissa, jossa hän oli asunut perheensä kanssa viimeiset elinvuotensa.
Defensiini

Defensiinit ovat pienimolekyylisiä kysteiiniä sisältäviä proteiineja, joita esiintyy sekä selkärankaisten että selkärangattomien elimistössä sekä joissakin sienissä. Ne ovat luonnon antibiootteja eli toimivat myrkkyinä bakteereita, sieniä ja viruksia vastaan. Useimmat defensiinit toimivat tunkeutumalla mikrobin solukalvoon sähköisen vetovoiman avulla.
Defensiinejä on lähinnä eliöiden valkosoluissa. Nisäkkäiden defensiivit jaetaan kolmeen ryhmään: α-defensiinit, β-defensiinit ja θ-defensiinit.
Charles Joshua Chaplin

Charles Joshua Chaplin (8. kesäkuuta 1825 Les Andelys, Eure, Ranska – 30. tammikuuta 1891 Pariisi) oli taidemaalari ja graafikko. Hänen isänsä oli englantilainen ja äitinsä ranskalainen. 
Chaplin alkoi opiskella taidetta jo neljätoistavuotiaana. Hän opiskeli Martin Drollingin oppilaana. Drollingin oppilaana oli myöhemmin myös Jean-Jacques Henner. 
Pariisin Salonkiin Chaplin osallistui ensi kertaa vuonna 1845. Hän toi näyttelyyn äitinsä muotokuvan sekä maisemamaalauksia. Maisemat esittivät Auvernegnen näkymiä ja ne oli realistisia. Realismi oli tullut Ranskassa taiteen pääsuuntaukseksi 1840- luvulla ja sitä suosittiin erityisesti vuoden 1848 vallankumouksen jälkeisessä Toisessa tasavallassa. Haluttiin kuvata asiat täsmällisesti, todellisesti ja ihmiset aidoissa tilanteissa. 
Aluksi Chaplinin käyttämät värit olivat sumeita, mutta ne vaihtuivat vähitellen kirkkaiksi. Maisemat vaihtuivat kauniiden naisten kuvailuksi. Tyyliltään hän oli lähinnä uusrokokoota. Ranskasta oli tullut levottoman toisen tasavallan jälkeen keisarikunta, keisarinaan Napoleon III. Keisarin puoliso, Eugénie, ihastui Chaplinin töihin ja hänestä tuli yksi hallitsijaparin suosikkimaalareista. Hallitsijaparin suosio sai aikaan sen, että monet varakkaat henkilöt tilasivat Chaplinilta muotokuviaan. 
Muotokuvien ohella Chaplinilta tilattiin maalauksia myös varakkaiden henkilöiden kartanoihin. Hän maalasi myös seinämaalauksia ja kattoplafondeja julkisiin rakenneksiin. 
Hänen oppilaitaan olivat Mary Cassatt ja Louise Abbéma. 
Chaplin on haudattu Père Lachaisen hautausmaalle Pariisiin. Myös hänen poikansa Arthur Chaplin oli taidemaalari.
Vladimir Levenštein

Vladimir Iosifovitš Levenštein (, 20. toukokuuta 1935 – 6. syyskuuta 2017) oli venäläinen matemaatikko, joka tutki informaatioteoriaa ja virheenkorjauskoodeja. Hänet tunnetaan etenkin Levenšteinin etäisyyden eli editointietäisyyden käsitteen kehittäjänä.
Levenštein valmistui Moskovan valtiollisen yliopiston matematiikan ja mekaniikan laitoksesta vuonna 1958. Hän työskenteli valmistumisestaan asti Keldyšin sovelletun matematiikan instituutissa Moskovassa.
Levenštein palkittiin elämäntyöstään IEEE:n Richard W. Hamming -mitalilla vuonna 2006.